**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 3 Μαΐου 2020**

**ΔΕΛΤΙΟ ΤΥΠΟΥ**

**ΟΧΙ ΣΤΟ ΝΕΟ ΞΕΣΠΙΤΩΜΑ**

**Να δοθεί ΜΟΝΙΜΗ λύση στο πρόβλημα στέγασης, των πυροσβεστών του αεροδρομίου**

**της Σαντορίνης**

Όπως είναι πλέον γνωστό στις **18 Μαρτίου 2020**, πυροσβέστες που υπηρετούν στην **Π.Υ. Α/Λ Σαντορίνης,** κατόπιν αιφνίδιας προφορικής εντολής της διοίκησής τους, **κλήθηκαν να εγκαταλείψουν** τις εγκαταστάσεις της υπηρεσίας τους όπου διέμεναν μέσα σε **20΄** λεπτά, χωρίς να έχει εξασφαλιστεί προηγούμενα η στέγαση τους σε αξιοπρεπή και ασφαλή, για την υγεία τους, καταλύματα.

**ΕΚΔΙΩΧΘΗΚΑΝ ΓΙΑΤΙ ΑΠΑΙΤΗΣΑΝ ΤΟ ΑΥΤΟΝΟΗΤΟ**

Αφορμή στάθηκε το γεγονός ότι οι πυροσβέστες κατέθεσαν αναφορές προς την Διοίκησή τους λόγω των μέτρων που εξαγγέλθηκαν από την κυβέρνηση αλλά και των σχετικών διαταγών που εκδόθηκαν από το Α.Π.Σ. για την αντιμετώπιση της εξάπλωσης του κορωνοϊού, αλλά και με το δεδομένο ότι επί **2,5** χρόνια διαβιούν σε απάνθρωπες συνθήκες, εκφράζοντας με αυτόν τον τρόπο την ανησυχία τους και περιγράφοντας την κατάσταση που επικρατεί στους χώρους που διαμένουν.

**ΑΜΕΣΗ ΚΙΝΗΤΟΠΟΙΗΣΗ**

Από την πρώτη κιόλας στιγμή ( **18/03/2020** ) που το πρόβλημα αυτό ήρθε σε γνώση μας, έγινε έγγραφη παρέμβαση προς το Υπουργείο Προστασίας του Πολίτη για την εκδίωξη των πυροσβεστών από τις εγκαταστάσεις ( Κοντέινερ ) της Π.Υ. Α/Λ Σαντορίνης ( βλ. [eakp.gr](https://www.eakp.gr/2020/03/18/%CF%80%CE%B1%CF%81%CE%AD%CE%BC%CE%B2%CE%B1%CF%83%CE%B7-%CE%B5%CE%B1%CE%BA%CF%80-%CF%80%CF%81%CE%BF%CF%82-%CF%85%CF%80-%CF%80%CF%81%CE%BF-%CF%80%CE%BF-%CE%B3%CE%B9%CE%B1-%CF%84%CE%B7%CE%BD-%CE%B5/) ).

Ο αντίκτυπος από την απαράδεκτη μεταχείριση σε βάρος των πυροσβεστών ήταν τέτοιος, που προκάλεσε διαδικτυακά κύμα αντιδράσεων από απλούς πολίτες και χιλιάδες πυροσβέστες και την ίδια ημέρα κοινοβουλευτικός εκπρόσωπος πολιτικού φορέα παρενέβη στο Υπουργείο Προστασίας του Πολίτη, προκειμένου να διαμαρτυρηθεί για την απαράδεκτη αντιμετώπιση που έτυχαν από την διοίκησή τους, υπάλληλοι της Πυροσβεστικής Υπηρεσίας του αερολιμένα Σαντορίνης ζητώντας να δοθεί άμεση λύση στο πρόβλημα. ( βλ. [eakp.gr )](https://www.eakp.gr/2020/03/18/%CF%80%CE%B1%CF%81%CE%AD%CE%BC%CE%B2%CE%B1%CF%83%CE%B7-%CE%BA%CE%BA%CE%B5-%CE%B3%CE%B9%CE%B1-%CF%84%CE%BF%CF%85%CF%82-%CF%80%CF%85%CF%81%CE%BF%CF%83%CE%B2%CE%AD%CF%83%CF%84%CE%B5%CF%82-%CF%84%CE%BF/)

Την επόμενη ημέρα ( **19/03/2020** ) κατατέθηκε σχετική ερώτηση από πολιτικό φορέα προς τον αρμόδιο υπουργό με θέμα « Απαράδεκτη συμπεριφορά σε πυροσβέστες του Αερολιμένα Θήρας» ( Βλ. eakp.gr )

**Σταθερά όμως μόνιμοι απόντες** ακόμη και από αυτό το τόσο σοβαρό πρόβλημα των ξεσπιτωμένων συναδέλφων στα κοσμοπολίτικα νησιά, ήταν οι εκπρόσωποι της Ομοσπονδίας **Π.Ο.Ε.Υ.Π.Σ.** και της τοπικής Ένωσης, **Ε.Υ.Π.Σ. Περ/ρειας Νοτίου Αιγαίου**.

Αποτέλεσμα όλων αυτών των αντιδράσεων και ενεργειών που ξεκίνησαν από τον **Νοέμβρη του 2019** όταν ακόμη οι πυροσβέστες διαβιούσαν στις κατεδαφισμένες πλέον κτηριακές εγκαταστάσεις, ήταν η προσωρινή επίλυση του προβλήματος με παραχώρηση δύο κατοικιών που **προσέφεραν αφιλοκερδώς ιδιώτες της τοπικής κοινωνίας** για την διαμονή **9** πυροσβεστών.

**ΜΕTΑ ΑΠΟ 1,5 ΜΗΝΑ ΞΑΝΑ ΣΤΟΝ ΔΡΟΜΟ**

Παρ’ ότι όμως υπήρχαν μία σειρά από **διαβεβαιώσεις** τόσο από **κυβερνητικούς και υπηρεσιακούς παράγοντες,** όσο και από την **δημοτική αρχή,** πως γίνεται προσπάθεια **να βρεθεί μόνιμη λύση και κανένας πυροσβέστης να μην επιστρέψει ξανά στα κοντέινερ, γνωρίζοντας φυσικά ότι η παραχώρηση των κατοικιών ήταν για πολύ μικρό διάστημα και μέχρι την έναρξη της τουριστικής σαιζόν.** Όπως πληροφορηθήκαμε,εντελώς ξαφνικά καιχωρίς να έχει υπάρξει καμία θετική εξέλιξη επ’ αυτού του θέματος, **παραμονές της Πρωτομαγιάς,** ειδοποιήθηκαν οιπυροσβέστες από τη Διοίκησή τους ότι από την ενημέρωση που είχε η ίδια από εκπρόσωπο της Δημοτικής Αρχής, θα πρέπει **να εγκαταλείψουν την μία από τις δύο κατοικίες** μέχρι την **Δευτέρα 4 Μαΐου**.

Το μόνο παρήγορο στην όλη υπόθεση είναι ότι με πρωτοβουλία του ενός εκ των δύο ιδιωτών **κατόπιν σχετικής συνεννόησης με τους υπαλλήλους**, η δεύτερη κατοικία **πήρε παράταση διαμονής για ακόμα ένα μήνα**, δηλ. μέχρι και τέλη Μαΐου, καθώς εάν δεν γινόταν αυτό και οι υπόλοιποι **6** πυροσβέστες που διαμένουν σε αυτό το σπίτι θα ξαναβρισκόντουσαν στο δρόμο.

**Η μόνη λέξη που ταιριάζει για το διαρκές δράμα των συναδέλφων είναι ΝΤΡΟΠΗ !**

* Σε όσους ενώ είχαν από την έναρξη λειτουργίας γνώση αυτής της απαράδεκτης κατάστασης, άφησαν όμως στο έλεος των προβλημάτων τους ξεσπιτωμένους πυροσβέστες σε μία σειρά περιφερειακά αεροδρόμια!
* Σε όσους έκλεισαν επί **3** χρόνια τώρα τα μάτια στην εξαθλίωση των συναδέλφων και συνεχίζουν να τα έχουν κλειστά, αφήνοντας τους να ζουν αυτό το δράμα μόνοι και αβοήθητοι.

**ΤΡΙΑ ΜΑΡΤΥΡΙΚΑ ΧΡΟΝΙΑ**

* Οι συνάδελφοι μας κλήθηκαν να ξεσπιτωθούν μακριά από τα σπίτια τους, σε ένα κοσμοπολίτικο νησί όπως είναι η Σαντορίνη και μάλιστα σε μερικούς απ’ αυτούς δεν τους δόθηκαν ούτε τα οδοιπορικά τους έξοδα. Χωρίς να έχουν ούτε την στοιχειώδη εξασφάλιση στέγασης, διατροφής και μία κάποια οικονομική ενίσχυση, παρά μόνο ένα ξερό πενιχρό μισθό για να επιβιώσουν όχι ως τουρίστες, αλλά ως μόνιμοι κάτοικοι σε έναν τόπο όπου το υψηλό κόστος ζωής το κάνει απαγορευτικό!
* **Στάλθηκαν** για να προσφέρουν υπηρεσίες πυρασφάλειας σε μία ιδιωτική πλέον επιχείρηση όπως είναι ο Αερολιμένας της Σαντορίνης, όπου υποδέχεται περί τα δύο εκατομμύρια επιβάτες κάθε σαιζόν, με ότι σημαίνει αυτό για τα επενδυτικά πλάνα όλων όσων κερδίζουν απ’ αυτήν την τεράστια προσέλευση τουριστών. Επί της ουσίας, και αυτή είναι η πικρή αλήθεια, οι συνάδελφοί μας έχουν **μετατραπεί σε χορηγούς της τουριστικής ανάπτυξης**, αφού συμβάλουν σε αυτήν δίχως να καρπώνονται το παραμικρό, ενώ αντιθέτως καταβάλουν όλο το τίμημα του μισθού τους μόνο και μόνο για την στοιχειώδη επιβίωση τους, χωρίς να λογαριάζει κανείς τι κουβαλάει ο καθένας από αυτούς στην πλάτη του από τις υποχρεώσεις που έχουν αφήσει εκεί πίσω στους μακρινούς τόπους από όπου ξεσπιτώθηκαν!
* **Υποχρεώθηκαν,** σε ένα νησί όπου σφύζει από τον πλούτο και τα πεντάστερα ξενοδοχεία και τα κέρδη από τον τουρισμό χρόνο με το χρόνο να σπάνε ρεκόρ, να διαβιούν και να εργάζονται **επί 2,5 ολόκληρα χρόνια με κίνδυνο της υγείας και της ζωής τους, μέσα σε ένα ετοιμόρροπο με άθλιες εγκαταστάσεις κτήριο πριν μετακομίσουν στα « πεντάστερα » κοντέινερ όταν έφεραν το πρόβλημα στην επιφάνεια οι ίδιοι και το ανέδειξε η Ε.Α.Κ.Π.**
* **Γεύτηκαν** την  **αδικία από την ίδια τους την υπηρεσία,** που αντί να αναλάβει τις ευθύνες της για την κατάσταση που υπήρχε και να απαιτήσει από την εκμεταλλεύτρια εταιρία να υλοποιήσει άμεσα όλες τις δεσμεύσεις που αφορούσαν και την κατασκευή των κτηριακών εγκαταστάσεων, **άσκησε εκδικητικές πειθαρχικές διώξεις σε βάρος τους, γιατί διεκδίκησαν καλύτερες και ασφαλέστερες συνθήκες εργασίας**!

**Δεν πάει άλλο με τις υποσχέσεις! Πράξεις εδώ και τώρα!**

* Δεν πάει άλλο οι συνάδελφοι μας να ζουν με ένα διαρκές άγχος για το τι θα γίνει στο τέλος του μήνα, αν δηλαδή θα έχουν κάπου να μείνουν ή θα βρεθούν κυριολεκτικά στο δρόμο. Δεν μπορούν να είναι με μια βαλίτσα στο χέρι ως εσωτερικοί μετανάστες στην ίδια τους την χώρα, παρακαλώντας τον κάθε παράγοντα να τους βρει ένα σπίτι για την διαμονή τους. Να πηγαίνουν από σπίτι σε σπίτι φιλώντας « κατουρημένες ποδιές » για το αυτονόητο.
* Αλήθεια, που πήγαν οι δεσμεύσεις της δημοτικής αρχής που ενώ σε δημόσιες τοποθετήσεις, δήλωνε πως κανείς πυροσβέστης δεν θα επέστρεφε πίσω στα κοντέινερ, όπου για τρία σχεδόν χρόνια ζούσαν και εργάζονταν στις πιο άθλιες συνθήκες που είναι αδιανόητες για οποιοδήποτε άλλον κρατικό λειτουργό, τους ανακοινώθηκε έτσι ξαφνικά ότι την **Δευτέρα 4 Μάη** πρέπει να εγκαταλείψουν το ένα από τα δύο καταλύματα, χωρίς εναλλακτική λύση;;;

**Το γεγονός ότι πυροσβέστες της Π.Υ. Αερολιμένα Σαντορίνης πετιούνται στον δρόμο για δεύτερη φορά μέσα σε διάστημα 1,5 περίπου μήνα χωρίς να έχει δοθεί λύση, καταδεικνύει ότι καμία προσπάθεια δεν έγινε όλο αυτό το διάστημα από κανέναν πολιτειακό παράγοντα για να δοθεί ένα οριστικό τέλος στο πρόβλημα στέγασης των πυροσβεστών**.

**ΚΑΤΑΓΓΕΛΟΥΜΕ** **την απαράδεκτη διαχρονική και διαρκή μεταχείριση** που υφίστανται, διότι δεν αξίζει σε αυτούς τους συναδέλφους να ζουν τέτοιες καταστάσεις όταν:

* Παρά τις δυσκολίες επιβίωσης που αντιμετωπίζουν, στερούμενοι λόγω οικονομικής δυσπραγίας τα απαραίτητα για την σωματική και ψυχική τους υγεία καταναλωτικά αγαθά.
* Παρά την διαρκή ψυχολογική πίεση και ανασφάλεια που αντιμετωπίζουν λόγω των άσχημων συνθηκών εργασίας και διαβίωσης, καλούνται να σηκώνουν τόσο μεγάλο βάρος και ευθύνη για την πυρασφάλεια δεκάδων πτήσεων ημερησίως στον αερολιμένα της Σαντορίνης. Συμβαδίζουν άραγε όλες αυτές οι απαράδεκτες καταστάσεις με τους κανόνες του Διεθνή Οργανισμού Πολιτικής Αεροπορίας **ICAO**;

**Χωρίς καμία άλλη καθυστέρηση ΖΗΤΑΜΕ:**

* **Άμεση μόνιμη και αξιοπρεπή λύση του πρόβλημα στέγασης και σίτισης των πυροσβεστών της Π.Υ. του Αερολιμένα Σαντορίνης, καθώς και σε όσα άλλα περιφερειακά αεροδρόμια αντιμετωπίζουν οι συνάδελφοι παρόμοια προβλήματα.**
* **Να χορηγηθεί σε όλους τους συναδέλφους που υπηρετούν στην νησιωτική χώρα για την πυρασφάλεια των ιδιωτικών αεροδρομίων, μηνιαία οικονομική ενίσχυση για την αντιμετώπιση του οξυμένου προβλήματος διαβίωσης, καθώς και τα οδοιπορικά έξοδα της τοποθέτησης τους σε όσους δεν τους χορηγήθηκαν.**
* **Να υπάρξει έλεγχος των συνθηκών εργασίας και διαβίωσης των πυροσβεστών σε όλα τα ιδιωτικά περιφερειακά αεροδρόμια και να παρθούν άμεσα μέτρα αν παρατηρηθούν παρόμοια προβλήματα.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**